送范比部持節廣東
作者：蘇籀
朝代：宋

paragraphs: 羊城使者神仙中，苒苒叱馭凌雲蹤。
繡袂吾徒强摻執，解手一舉南飛鴻。
君侯烜赫標肉譜，文正烈祖忠宣父。
典刑付託呼所鍾，經國風規儼如故。
傷時嗟我思古人，遺直茂勳君世嗣。
春秋主盟由范氏，不戰屈人從范智。
備嘗世故無難易，出入淹迴俱掌計。
世推汲偃似長孺，共懷下惠賢展喜。
鳥言夷面吾氓耳，豈弟公清渠自理。
聲華本實警蠻貊，鋒穎天然加峭利。
轉糧遵海爰究度，併按三河應不避。
追車少日便還朝，首出儒林冠循吏。